 NA KALUME KAZUNGU WAKENYA sasa watapata vitambulisho, pasipoti na stakabadhi nyingine muhimu za serikali kwa muda usiozidi siku 21. Waziri wa Usalama wa Ndani Profesa Kithure Kindiki amesema serikali iko kwenye harakati za kubuni mfumo imara utakaohakikisha wanaotuma maombi ya kupata stakabadhi za serikali wanahudumiwa kwa wepesi na haraka. Akizungumza eneo la Mkunguni kisiwani Lamu mnamo Ijumaa, Profesa Kindiki amesema vijana wengi, hasa wale walioko kaunti za mpakani na karibu na mpaka wa Kenya na Somalia kama vile Lamu, Mandera, Garissa na Isiolo, wamekuwa wakicheleweshewa vitambulisho, pasipoti na stakabadhi nyingine za serikali, hali inayowafanya wengine kukosa nafasi za ajira na masuala mengine muhimu kila yanapotokea. Kadhalika, waziri Kindiki amesema vijana wengi kwenye maeneo kama vile Lamu wamekuwa wakihangaika kugharimia nauli za maeneo ya mbali kutafuta huduma za serikali, hasa vitambulisho na pasipoti. Profesa Kindiki ameahidi kuhakikisha katika maeneo kama vile Kiunga mpakani mwa Lamu na eneo mojawapo la Somalia kunafunguliwa ofisi za usajili wa vitambulisho na pasipoti ili wakazi wapate huduma hiyo kwa njia rahisi. Amesema ni haki ya kila Mkenya, haijalishi popote alipo, kupata huduma za serikali kwa kikamilifu na kwa njia sawa kama wengine. “Ninajua mtu kusafiri kutoka Kiunga hadi Lamu kutafuta ofisi ili kusajiliwa kupata stakabadhi kama vile kitambulisho ni ghali. Viongozi wenu hapa wanasema si chini ya Sh4000 na hiyo si haki. Lazima tuhakikishe kila mwananchi anafikiwa na huduma kikamilifu popote alipo. Kwa hivyo, hivi karibuni tutafungua ofisi ili maafisa wa vitambulisho watoe huduma maeneo kama vile Kiunga. Isitoshe, badala ya kijana kukaa muda mrefu akisubiri kitambulisho au pasipoti baada ya kusajiliwa, tuna mpango wa kuhakikisha siku saba pekee au kabla ya siku 21 kukamilika, tuhakikishe wananchi baada ya kusajiliwa wanapata stakabadhi zao,” akasema Profesa Kindiki. Akigusia suala la barabara na usalama mipakani, Profesa Kindiki amesisotiza kuwa serikali inafanya kila jitihada kuona kwamba miundomsingi inaimarishwa kwa wote. “Eneo kama vile Lamu Mashariki ninaambiwa hakuna barabara ya lami. Tutasukuma kuona kwamba maendeleo, hasa ujenzi wa barabara unafanyika. Serikali pia ina mpango wa kujenga barabara ya Hindi, kupitia msitu wa Boni hadi Kiunga. Tukifanya hivyo hata usalama wetu hapa Lamu Na nchini utaimarika,” akasema Profesa Kindiki. Naye Gavana wa Lamu Issa Timamy ameiomba serikali ya kitaifa kusaidia utawala wake wa kaunti kusuluhisha suala tata la umiliki wa ardhi. Bw Timamy anasema anaamini ikiwa zogo la ardhi litasulihishwa, Lamu itakuwa salama, amani itasheheni na maendeleo kuafikiwa. “Tuko tayari kushirikiana na serikali kuu kuona kwamba haya matatizo yote ya kihistoria, ikiwemo ukosefu wa umiliki wa ardhi, barabara mbovu, ukosefu wa ajira na changamoto ya vitambulisho miongoni mwa mengine, yanatatuliwa kwa maendeleo ya eneo hili na Kenya kwa ujumla,” akasema Bw Timamy. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  